**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ**

**FINANSAVIMO KONTROLĖS SKYRIUS**

**PAŽYMA**

**DĖL LAIKRAŠČIUOSE „MIESTO LAIKRAŠTIS“ IR „SUVALKIETIS“ PUBLIKUOTO STRAIPSNIO „MARIJAMPOLĖS VERSLININKŲ DOVANA MIESTIEČIAMS –**

**200 LITRŲ DEZINFEKCINIO SKYSČIO“**

2020 m. gegužės 21 d. Nr. 3-46 (1.2)

Vilnius

Lietuvos Respublikos vyriausioji rinkimų komisija (toliau – VRK) 2020 m. balandžio 1 d. gavo pranešimą (reg. Nr. 1-587(7.9) dėl 2020 m. kovo 27 d. laikraštyje „Miesto laikraštis“ publikuoto straipsnio „Marijampolės verslininkų dovana miestiečiams – 200 litrų dezinfekcinio skysčio“. Pranešime nurodoma, kad straipsnyje Dainius Gaižauskas propaguojamas kaip politikas ir straipsnis nepažymėtas pagal politinei reklamai keliamus reikalavimus.

2020 m. balandžio 2 d. VRK gautas pranešimas (reg. Nr. 1-592(7.9) dėl galimai neteisėtos juridinio asmens paramos. Pranešimo autorius, remdamasis 2020 m. kovo 27 d. laikraštyje „Miesto laikraštis“ publikuotu straipsniu „Marijampolės verslininkų dovana miestiečiams – 200 litrų dezinfekcinio skysčio“, nurodo, kad *„LVŽS Marijampolės skyrius su Dainiumi Gaižausku priešakyje gavo verslo paramą 200 litrų dezinfekcinio skysčio“*,ir prašo pradėti tyrimą dėl neteisėto politinės partijos rėmimo*.*

VRK 2020 m. balandžio 2 d. ir 2020 m. balandžio 7 d. posėdžių metu nuspręsta pirmiau minėtus pranešimus perduoti tirti Politinių partijų ir politinių kampanijų finansavimo kontrolės skyriui.

2020 m. balandžio 6 d. ir 2020 m. balandžio 9 d. VRK išsiuntė paklausimus (reg.
Nr. 2-295(7.9) ir 2-312(7.9) Dainiui Gaižauskui dėl pirmiau minėto straipsnio ir dezinfekcinio skysčio dalijimo akcijos. 2020 m. balandžio 8 d. VRK išsiuntė paklausimą (reg. Nr. 2-302(7.9) UAB „Regionas“, kuriai priklauso laikraštis „Miesto laikraštis“, dėl laikraštyje publikuoto straipsnio „Marijampolės verslininkų dovana miestiečiams – 200 litrų dezinfekcinio skysčio“. 2020 m. balandžio 9 d. VRK taip pat išsiuntė paklausimus (reg. Nr. 2-314(7,9), Nr. 2-315(7.9), Nr. 2-317(7.9) ir Nr. 2-318(7.9) straipsnyje minimoms įmonėms, t. y. UAB „Autosma“, UAB „Autotema“, UAB „Mantagas“ ir UAB „Ratainė“.

2020 m. balandžio 9 d. VRK gautas atsakymas (reg. Nr. 1-642(7.9) iš laikraščio „Miesto laikraštis“, kuriame nurodoma, kad *„Už minėtą 2020 m. kovo 27 d. straipsnį, Dainiui Gaižauskui 2020 m. kovo 31 d. buvo išrašyta PVM sąskaita faktūra MAML9032. Sąskaitos suma – 154,55 Eur + PVM. <…> Straipsnis nebuvo pažymėtas kaip politinė reklama, nes straipsnyje nenurodytas jokios politinės partijos ar judėjimo pavadinimas. Straipsnyje informuojama apie labdaros akciją, kurios iniciatorius yra Marijampolės verslininkas. Straipsnio pavadinimas „Marijampolės verslininkų dovana miestiečiams – 200 litrų dezinfekcinio skysčio“ nesisieja su politika. Straipsnyje akcentuojama kova su korupcija. Redaktorius straipsnyje neįžvelgė politinės reklamos. Straipsnis pažymėtas kaip užsakomasis pagal „Miesto laikraštį“ leidžiančios UAB „Regionas“ ir Seimo nario Dainiaus Gaižausko 2016 m. gruodžio 1 d. paslaugų sutartį. Už visų publikacijų spausdinimą, jų žymėjimą „Miesto laikraštyje“ atsakingas jo redaktorius*“.

2020 m. balandžio 15 d. VRK gautas atsakymas (reg. Nr. 1-707(7.9) iš Dainiaus Gaižausko, kuriame pateikiama ši informacija: „*po straipsniu nurodyta „Seimo nario D. Gaižausko biuro informacija“. Tokia informacija yra viešinama ir, vadovaujantis Lietuvos Respublikos Seimo valdybos sprendimo <...> nuostatomis, apmokama iš Seimo nario lėšų, skiriamų jo parlamentinei veiklai. Pažymiu, jog reguliariai visuomenei pateikiu informaciją apie savo, kaip Seimo nario veiklą <...>. Už straipsnio viešinimą išrašyta 187 Eur sąskaita, kuri yra apmokėta. <...> kaip matyti tiek iš straipsnio pavadinimo <...> tiek iš turinio, straipsnyje jokiu būdu nėra agituojama balsuoti už D. Gaižauską. Akivaizdu, kad straipsniu yra paskleista informacija apie labdaringus verslininkų darbus ir tokiu būdu siekiama paskatinti žmones ir verslą rūpintis vieni kitais pasaulinės COVID-19 pandemijos metu ir saugoti savo ir aplinkinių sveikatą. <…> turimomis žiniomis, šią akciją organizavo UAB „Autotema“ vadovas Ramūnas Prūsaitis. Asmeniškai R. Prūsaičio iki akcijos nepažinojau. R. Prūsaitis man paskambino šių metų kovo 18 d. ir prisistatęs nurodė, kad atstovauja smulkius verslininkus. UAB „Autotema“ vadovas papasakojo, jog rengia labdaringą akciją išdalinant dezinfekcinį skystį, kurį nupirko keli miesto verslininkai ir paprašė prisidėti prie akcijos išdalinant šį skystį miestiečiams <...>. Pokalbio metu R. Prūsaitis pabrėžė, kad pasitiki manimi, kaip Seimo nariu ir tiki, kad man pavestas užduotis išdalinti dezinfekcinį skystį atliksiu rūpestingai. Kitų pokalbių telefonu metu suderinome akcijos detales (maršrutus ir kt.). <...> Nei su vienu išvardintų bendrovių vadovu manęs nesieja jokie ryšiai. Prie dalinamo dezinfekcinio skysčio pirkimo finansiškai ar kitaip neprisidėjau. Atkreipiu dėmesį, kad straipsnyje aiškiai nurodyta, kad dezinfekcinį skystį nupirko ir labdaringiems tikslams skyrė minėtos bendrovės. Aš ir mano padėjėjai vežiojome dezinfekcinį skystį gavėjams. Be to, paviešinau informaciją apie akciją padėkojant verslininkams ir tikintis, kad ateityje prie šios ar panašių akcijų prisijungs ir daugiau verslo atstovų. Taip, nuolat savanoriauju panašaus pobūdžio labdaringose akcijose, tokią veiklą viešinu ir kviečiu visus prisidėti prie visuomenei naudingos veiklos. Nuo 2016 metų kasmet dalyvauju Maltiečių ordino akcijose, 2019 metų lapkričio mėnesį dalyvavau labdaringoje akcijoje padėti diabetu sergantiems vaikams, taip pat dalyvavau daugelyje kitų akcijų (kraujo donorystės akcija, akcija „Žydintis tiltas“, VĮ Nacionalinės miškų urėdijos organizuota miško sodinimo akcija „100 ąžuolų atkurtos Lietuvos 100 – čiui)*“.

2020 m. balandžio 17 d. VRK gautas atsakymas (reg. Nr. 1-724(7.9) iš UAB „Autotema LT“, kuriame nurodoma: *„Dezinfekcinio skysčio akcija buvo parengta mano iniciatyva. Įmonės UAB „Autotema LT“ skirta suma akcijai buvo 500 Eur (iš viso su kitomis įmonėmis, per du kartus buvo skirta 1500 Eur (400 l. dezinfekcinio skysčio). Mes prašėme mums patarti arba prisidėti bet kurį D. Gaižausko biuro atstovą. Priežastis: norėjome padėti savo miesto žmonėms, aprūpinant juos būtiniausiomis priemonėmis, kovojant su pasauline pandemija, bet nutarėme, kad politiniame gyvenime dalyvaujantys žmonės žino geriau, kam tos pagalbos pirmiausiai ir labiausiai reikia. Akcijos idėja gimė atsitiktinio pokalbio metu su kitais verslininkais, kalbant aktualiausiomis to meto temomis ir svarstant, kaip galima būtų kuo greičiau padėti sustabdyti ligos protrūkį, kad visi galėtume grįžti į įprastą verslo ir asmeninį gyvenimą. Tokiu būdu akcijos dalyviais tapo UAB „Autosma“, UAB „Mantagas“, UAB „Ratainė“ ir mūsų įmonė UAB „Autotema LT“. Specialūs kvietimai prisijungti nebuvo vykdomi. UAB „Autotema LT“ ir Lietuvos valstiečių žaliųjų sąjunga ar (ir) Dainių Gaižauską jokie ryšiai nesieja ir nesiejo. Tai buvo vienkartinė akcija geranoriškais tikslais. Daugiau labdaringų akcijų nesame vykdę ir nesame kreipęsi pagalbos nei į vieną partiją ar politiką“.*

2020 m. balandžio 16 d. VRK gautas atsakymas (reg. Nr. 1-712(7.9) iš UAB „Mantagas“, kuriame nurodoma, kad „*Akcija surengta bendra iniciatyva su kitomis įmonėmis, jų vadovais. Pirkome dezinfekcinio skysčio už 300 Eur. Nežinoma, kieno iniciatyva dalyvavo D. Gaižauskas. UAB „Mantagas“ neturi ryšių su D. Gaižausku ar LVŽS. Nesu vykdęs labdaringų akcijų. Ankščiau nesikreipta į D. Gaižauską ar LVŽS*“.

2020 m. balandžio 20 d. VRK gautas atsakymas (reg. Nr. 1-729(7.9) iš UAB „Autosma“, kuriame nurodoma, kad *„Akcija surengta UAB „Autotema LT“ iniciatyva ir iniciatyva UAB „Autosma“ dalyvavo akcijoje. Akcijai skyrėme 360 Eur, įskaitant PVM. Tiksliai nežinome, kieno iniciatyva dalyvavo D. Gaižauskas. Įmonės su D. Gaižausku nesieja jokie ryšiai. Panašių labdaringų akcijų niekada nesame darę, nes niekada nebuvo karantino dėl ligos protrūkio. Pagalbos į LVŽS ar Dainių Gaižauską, ar kitus politikus, politines partijas nesame kreipęsi*“.

UAB „Ratainė“ į VRK siųstą paklausimą atsakymo nepateikė.

Užregistravus pažymą Nr. 3-43(7.9), 2020 m. gegužės 12 d. VRK gauta informacija, kad straipsnis „Marijampolės verslininkų dovana miestiečiams – 200 litrų dezinfekcinio skysčio“ taip pat publikuotas laikraštyje „Suvalkietis“.

2020 m. gegužės 13 d. VRK išsiuntė papildomą paklausimą Dainiui Gaižauskui (reg. Nr. 2-445(7.9) ir paklausimą laikraščiui „Suvalkietis“ (reg. Nr. 2-446(7.9).

2020 m. gegužės 21 d. VRK gautas atsakymas (reg. Nr. 1-1014(7.9) iš Dainiaus Gaižausko, kuriame nurodoma: „*Straipsnis buvo publikuotas laikraščiuose „Miesto laikraštis“ ir „Suvalkietis“. <...> Informacinį pranešimą apie tai, kad miesto verslininkai dovanojo dezinfekcinį skystį, pateikėme spaudos leidiniams. Manome, kad maketavimo darbus atliko spaudos leidinių darbuotojai. <...> Nebuvo jokios kalbos, kad pateikiamą informaciją reikėtų žymėti kaip politinę reklamą, t. y. nei spaudos leidiniai siūlė žymėti Seimo nario informacinį pranešimą kaip neva politinę reklamą, nei buvo prašoma, kad straipsnis nebūtų kaip nors žymimas*“.

2020 m. gegužės 21 d. VRK gautas atsakymas (reg. Nr. 1-1020(7.9) iš laikraščio „Suvalkietis“, kuriame nurodoma: *„Parengtą publikaciją <...> ir nuotraukas „Suvalkiečio“ redakcijai su užsakymu publikuoti laikraštyje „Suvalkietis“ redakcijos Skelbimų, reklamos ir prenumeratos skyriui elektroniniu paštu pateikė Seimo nario Dainiaus Gaižausko patarėjas-padėjėjas. Straipsnį sumaketavo redakcijos darbuotojas. Už straipsnio publikavimą Seimo nariui D. Gaižauskui išrašytą 250,47 Eur sąskaitą apmokėjo Seimo narys D. Gaižauskas. Laikraštyje „Suvalkietis“ publikuotame straipsnyje <...> paminėtas D. Gaižauskas yra ne tik Seimo narys, bet ir visuomenės veikėjas, nuolat dalyvaujantis įvairiuose renginiuose <...>. Jo einamos pareigos taip pat susijusios su dalyvavimu visuomeniniame gyvenime. <...> Seimo nariu D. Gaižauskas išrinktas Marijampolės apygardoje. Jo veikla visuomeniniame gyvenime yra tęstinio pobūdžio, dėl šios priežasties ji yra neatskiriama einamosios bendros informacijos apie Marijampolėje vykstantį visuomeninį gyvenimą dalis. <...> dar prieš paskelbiant publikaciją su Seimo nariu D. Gaižausku buvo kalbama apie šio straipsnio pobūdį. Seimo narys patikino, kad straipsnis yra skirtas tik informuoti visuomenę apie Seimo nario veiklą*“.

**Dėl straipsnio vertinimo politinės reklamos požiūriu**

Politinių kampanijų finansavimo ir finansavimo kontrolės įstatymo (toliau – Įstatymas) 2 straipsnio 8 dalyje nustatyta, kad *politinė reklama – valstybės politiko, politinės partijos, politinės partijos nario, politinės kampanijos dalyvio, jų vardu ir (ar) interesais bet kokia forma ir priemonėmis už užmokestį ar neatlygintinai politinės kampanijos laikotarpiu ar tarp politinių kampanijų skleidžiama informacija, kuria siekiama paveikti rinkėjų motyvaciją balsuojant rinkimuose ar referendume arba kurios skleidimu propaguojamas valstybės politikas, politinė partija, politinės partijos narys ar politinės kampanijos dalyvis, taip pat jų idėjos, tikslai ar programa*.

Pagal Įstatymo 15 straipsnio 1 dalį, *politinė reklama turi būti pažymėta nurodant lėšų šaltinį ir aiškiai atskirta nuo kitos skleidžiamos informacijos.*

2020 m. spalio 11 d. Lietuvos Respublikos Seimo rinkimų politinė kampanija prasidėjo 2020 m. balandžio 10 d.

Straipsnis „Marijampolės verslininkų dovana miestiečiams – 200 litrų dezinfekcinio skysčio“ laikraštyje „Miesto laikraštis“ publikuotas 2020 m. kovo 27 d., laikraštyje „Suvalkietis“ straipsnis publikuotas 2020 m. kovo 28 d., t. y. iki Lietuvos Respublikos Seimo rinkimų politinės kampanijos pradžios.

Pagal Įstatymo 16 straipsnio 6 dalies 1 punktą, *politine reklama nelaikoma* *ne politinės kampanijos laikotarpiu skleidžiami įprastinio pobūdžio informaciniai pranešimai apie valstybės politikų, politinių partijų, jų valdymo organų veiklą, išskyrus atvejus, kai tokiais pranešimais yra agituojama per būsimą politinę kampaniją balsuoti valstybės politiko, politinės partijos ar jos nario interesais arba už tokius pranešimus yra atsilyginama ar numatoma atsilyginti.*

Straipsnyje D. Gaižauskas apibūdinamas kaip asmuo, kuris pasiryžęs padėti kitiems be jokio atlygio. *„Praėjusią savaitę Seimo narys Dainius Gaižauskas kartu su savo padėjėjais dirbo savanoriais labdaringoje akcijoje, kurią organizavo keturių Marijampolės automobilių remonto įmonių vadovai <...>. Naudojantis apsaugos priemonėmis bei laikantis maksimalaus atstumo, išdalinta dezinfekcinio skysčio Marijampolės ligoninei, greitosios medicinos pagalbos stočiai, policijai, gaisrinei, šeimos klinikoms <...> visiems tiems, kurie karantino metu privalo dirbti*“. Taip pat straipsnyje UAB „Autotema LT“ vadovas Ramūnas Prūsaitis apibūdina D. Gaižauską kaip patikimą ir atsakingą asmenį: „*Labai svarbu, kad dezinfekcinės priemonės tikrai pasiektų tuos, kuriems jų labiausiai reikia, todėl ir kreipėmės į D. Gaižauską, pasitikime juo*“. Straipsnyje pateikiamas ir D. Gaižausko komentaras, kuriame pažymima, kad Marijampolės rajono gyventojai esant reikalui drąsiai kreipiasi pagalbos į D. Gaižausko biurą, „*tai puikus pilietiškumo pavyzdys, kuris, manau, paskatins ir kitus prisidėti kovojant su COVID-19 plitimu. Labai svarbu, kad marijampoliečiai priprato prie mano biuro ir, esant būtinybei, maksimaliai naudojasi jo paslaugomis. Malonu, kad miestiečiai, o šįkart verslo atstovai parodė pasitikėjimą ir paprašė prisidėti prie labdaringos veiklos*“.

Straipsnio „Marijampolės verslininkų dovana miestiečiams – 200 litrų dezinfekcinio skysčio“ iliustruotas 3 nuotraukomis. Pirmoje nuotraukoje užfiksuoti UAB „Autotema LT“, UAB „Autosma“, UAB „Mantagas“ ir UAB „Ratainė“ vadovai. Antroje nuotraukoje užfiksuoti trys D. Gaižausko padėjėjai, o trečiojoje nuotraukoje užfiksuotas pats D. Gaižauskas, rankose laikantis dalijamo dezinfekcinio skysčio pakuotes, prie šios nuotraukos taip pat pateikiamas prierašas „*D. Gaižauskui savanoriauti – pareiga ir garbė*“.

Vertintina, kad straipsnio „Marijampolės verslininkų dovana miestiečiams – 200 litrų dezinfekcinio skysčio“ turinys propaguoja D. Gaižauską kaip politiką, skatina jo žinomumą. Straipsnis nelaikytinas įprastinio pobūdžio informacija apie politiko veiklą, nes straipsnio turinys kuria išskirtinai teigiamą įspūdį apie jo asmenybę, vykdomą visuomeninę veiklą bei vertybes, jame nekalbama apie Seimo nario veiklą Seime. Straipsnis skleistas atlygintinai, todėl jam netaikytina Įstatymo 16 straipsnio 6 dalies 1 punkte numatyta išimtis ir straipsnis laikytinas Dainiaus Gaižausko politine reklama.

Nuo 2020 m. sausio 1 d. įsigaliojo Įstatymo pakeitimai, numatantys, kad visa politinė reklama privalo būti žymima ne tik politinės kampanijos metu, bet ir tarp politinių kampanijų.

Įstatymo 15 straipsnio 2 dalyje nustatyta, kad *politinė reklama, nepažymėta pagal teisės aktų reikalavimus arba pažymėta nesilaikant teisės aktų reikalavimų, laikoma paslėpta politine reklama ir yra draudžiama, o už jos skleidimą taikoma teisės aktų nustatyta atsakomybė.*

Lietuvos Respublikos administracinių nusižengimų kodekso 92 straipsnio 2 dalyje nustatyta, kad *Lietuvos Respublikos politinių kampanijų finansavimo ir finansavimo kontrolės įstatyme, rinkimų įstatymuose ir Lietuvos Respublikos referendumo įstatyme nustatytų politinės reklamos skleidimo reikalavimų nesilaikymas užtraukia baudą viešosios informacijos rengėjų ar skleidėjų vadovams arba kitiems už viešosios informacijos skleidimą ar visuomenės informavimo priemonės turinį atsakingiems asmenims nuo trijų šimtų iki vieno tūkstančio keturių šimtų penkiasdešimt eurų.*

**Dėl prašymo tirti neteisėtą politinės partijos finansavimą**

2020 m. balandžio 9 d. VRK išsiuntė paklausimą (reg. Nr. 2-313(7.9) Lietuvos valstiečių žaliųjų sąjungai (toliau – LVŽS) dėl dezinfekcinio skysčio dalijimo akcijos.

2020 m. balandžio 17 d. VRK gautas atsakymas (reg. Nr. 1-720(7.9) iš LVŽS, kuriame pateikiama ši informacija: „Atsakant į VRK klausimus nurodome, kad LVŽS nei finansiškai, nei kaip kitaip neprisidėjo prie šios akcijos“.

Pagal surinktus duomenis, UAB „Autotema LT“ yra Marijampolėje vykdytos dezinfekcinio skysčio labdaringos akcijos iniciatorė. UAB „Autotema LT“ vadovas kreipėsi į dar tris Marijampolės įmones su pasiūlymu finansiškai prisidėti prie labdaringos akcijos. Įmonės vadovas taip pat kreipėsi ir į D. Gaižausko biurą su prašymu padėti išdalyti dezinfekcinį skystį marijampoliečiams. Laikraščiuose „Miesto laikraštis“ ir „Suvalkietis“ publikuotame straipsnyje „Marijampolės verslininkų dovana miestiečiams – 200 litrų dezinfekcinio skysčio“ nurodoma, kad „*Bendra įmonių paaukota suma – 1 000 Eur*“*.* Straipsnyje taip pat nurodoma, kad D. Gaižauskas kartu su padėjėjais tik savanoriavo pirmiau minėtų įmonių organizuotoje akcijoje. „*Praėjusią savaitę Seimo narys Dainius Gaižauskas kartu su savo padėjėjais dirbo savanoriais labdaringoje akcijoje, kurią organizavo keturių Marijampolės automobilių remonto įmonių vadovai*“.

Taigi, tiek straipsnio pavadinimas, tiek straipsnyje nurodytos aplinkybės pateikia informaciją skaitytojui, kad Dainius Gaižauskas kartu su savo padėjėjais prisidėjo prie vykdytos labdaringos akcijos tik savanoriaudami ir dalydami dezinfekcinį skystį marijampoliečiams, o dezinfekcinio skysčio pirkimą finansavo juridiniai asmenys.

Nesant duomenų, kad LVŽS būtų organizavusi ar prisidėjusi prie šios akcijos, nėra pagrindo tirti dėl neteisėto partijos finansavimo.

**Dėl parlamentinei veiklai skirtų lėšų panaudojimo**

Už pirmiau minėto straipsnio publikavimą laikraščiuose „Miesto laikraštis“ ir „Suvalkietis“ išrašytos 187 Eur ir 250,47 Eur PVM sąskaitos faktūros, kurios buvo apmokėtos (bendra suma – 437,47 Eur) iš Seimo nario Dainiaus Gaižausko lėšų, skirtų su parlamentine veikla susijusioms išlaidoms apmokėti. Lietuvos Respublikos Seimo rinkimų įstatymo 44 straipsnio 1 dalyje nustatytas draudimas valstybės institucijų pareigūnams naudotis tarnybine padėtimi vykdant rinkimų agitaciją, tačiau šis draudimas galioja tik politinės kampanijos metu.

Lietuvos Respublikos viešųjų ir privačių interesų derinimo įstatymo 3 straipsnio 1 dalies 3 punkte nustatyta, kad deklaruojantys asmenys privalo *nesinaudoti tarnybinėmis pareigomis ar tarnybiniu statusu asmeninei naudai gauti.* Pažymėtina, kad Lietuvos Respublikos Seimo kanceliarijos ištekliai neturėtų būti naudojami paties Dainiaus Gaižausko, kaip politiko, propagavimui, jo žinomumo didinimui. Pagal Lietuvos Respublikos Seimo narių lėšų su parlamentine veikla susijusioms išlaidoms skyrimo, naudojimo ir atsiskaitymo už jas tvarkos aprašo, patvirtinto Lietuvos Respublikos Seimo valdybos 2016 m. gegužės 11 d. sprendimu Nr. SV-S-1526 „Dėl Lietuvos Respublikos Seimo narių lėšų su parlamentine veikla susijusioms išlaidoms skyrimo, naudojimo ir atsiskaitymo už jas tvarkos aprašo patvirtinimo“, 8.8 papunktį, su Seimo nario parlamentine veikla susijusioms išlaidoms priskiriama *Seimo nario veiklos ataskaitos spausdinimo, platinimo ir kitos informacijos, susijusios su jo parlamentine veikla, pagaminimo išlaidos, viešosios informacijos rengėjų teikiamų paslaugų apmokėjimo išlaidos.*

Pagal Lietuvos Respublikos Seimo statuto 78 straipsnio 1 dalies 6 punktą, Seimo Etikos ir procedūrų komisija turi *kontroliuoti, ar lėšos, gautos iš valstybės biudžeto Seimo nario išlaidoms, susijusioms su jo parlamentine veikla, naudojamos pagal paskirtį.*

Atsižvelgiant į tai, kas išdėstyta, siūloma:

1. Pripažinti, kad 2020 m. kovo 27 d. laikraštyje „Miesto laikraštis“ ir 2020 m. kovo 28 d. laikraštyje „Suvalkietis“ publikuotas straipsnis „Marijampolės verslininkų dovana miestiečiams – 200 litrų dezinfekcinio skysčio“ yra Dainiaus Gaižausko politinė reklama.

2. Pripažinti straipsnį „Marijampolės verslininkų dovana miestiečiams – 200 litrų dezinfekcinio skysčio“ paslėpta politine reklama.

3. Taikyti administracinę atsakomybę atsakingiems asmenims.

4. Perduoti Lietuvos Respublikos Seimo Etikos ir procedūrų komisijai surinktą medžiagą dėl politinės reklamos apmokėjimo (437,47 Eur) parlamentinei veiklai skirtomis lėšomis.

Skyriaus vedėja  Lina Petronienė

Vyriausioji specialistė Sandra Prokofijovienė